KIRJALLINEN KYSYMYS E-3199/00

esittäjä(t): Mario Mauro (PPE-DE) neuvostolle

(16. lokakuuta 2000)

Aihe: Kansainvälinen järjestö syrji dopingia vastaan taistellutta urheiluseuraa

A. & V. Sport Ltd -yhtiö ja Amore & Vita Giubileo Beretta -urheilujoukkue ovat osallistuneet 15 vuoden ajan erinomaisin tuloksin kansainvälisiin urheilukilpailuihin ja edistäneet urheilun terveitä periaatteita.

Pyöräilyjoukkue Amore & Vitalla, Fanini-ryhmään kuuluvalla ammattilaisjoukkueella, on hyvin vanhat perinteet kansainvälisessä urheilussa. Joukkue on menestynyt erittäin hyvin kansainvälisellä tasolla (11 maailmanmestaruutta, 28 Italian mestaruutta ja 11 etappivoittoa Giro d'Italiassa jne.), ja se on tuonut pyöräilyyn mukaan 3 700 uutta urheilijaa ja kouluttanut lukuisia mestareita, kuten esimerkiksi Cipollinin, Bartolin, Tafin ja Sorensenin.

Joukkueen johtaja Ivano Fanini on viime vuosina vähemmän kyseenalaisina aikoina taistellut aktiivisesti dopingin käyttöä vastaan tarkoituksenaan puhdistaa pyöräily, joka on nykyään hyvin kiistanalainen laji. Pyöräilijät eri puolilla maailmaa ovat sekaantuneet dopingin käyttöön.

Siitä huolimatta, että A. & V. Sport Ltd. täytti kaikki kansainvälinen pyöräilyliiton (UCI) jäsenyydelleen vuonna 2000 asettamat vaatimukset, liiton puheenjohtaja Verbruggen viivytti kohtuuttomasti joukkueen hakemusta vuodelle 2000 ja hylkäsi sen lopulta.

Kansainvälinen pyöräilyliitto epäsi aiheettomasti Amore & Vitalta oikeuden tulla rekisteröidyksi maailmanluokkaa olevana ammattilaisjoukkueena. Asiasta on ollut vireillä oikeudellinen riita kansainvälisen pyöräilyliiton kanssa jo kuukausien ajan. Tämän vuoksi joukkue ei ole voinut osallistua kansainvälisiin kilpailuihin, kuten esimerkiksi Giro d'Italiaan, johon se on osallistunut 15 vuotena peräjälkeen. Amore & Vitalta on nyt evätty myös osallistuminen Giro di Lucca -kilpailuun, monivaiheiseen pyöräilykilpailuun, joka ajetaan joukkueen kotikaupungin kaduilla eli alueella, jolla joukkueella on siis eniten sponsoreita ja kannattajia.

Voisiko neuvosto ilmoittaa, mihin välittömiin toimiin se aikoo ryhtyä kansainvälisen pyöräilyliiton suhteen, jotta yllä mainittu seura ja urheilujoukkue voisivat rekisteröityä asiaankuuluvasti, ja jotta se tukisi urheiluhenkeä ja nuoria pyöräilijöitä, eikä kansainvälisen pyöräilyliiton byrokratiaa?

Voisiko neuvoston mielestä että Amore & Vitan jättäminen rekisteröimättä kansainväliseen pyöräilyliittoon täysin perusteettomasti itse asiassa olla kosto Ivano Faninille, joka on tuominnut dopingin käytön pyöräilyssä ja johtanut dopingin vastaisia kampanjoita?

Onko neuvoston mielestä tilanteesta aiheutunut huomattavan paljon vahinkoa 30 italialaisen pyöräilijän perheille (ja myös Euroopan unionin muiden jäsenvaltioiden pyöräilijöille) sekä joukkuetta hallinnoivalle urheiluseuralle, joka ei ole voinut osallistua tärkeimpiin kilpailuihin ja joka sen vuoksi on menettämässä pääasialliset sponsorinsa sekä mahdollisuuden antaa urheilujoukkueensa jatkaa kilpailemista tulevina vuosina?

Vastaus

(26. helmikuuta 2001)

Arvoisan parlamentin jäsenen mainitsema tapaus ei kuulu yhteisön toimivaltaan.

Neuvosto on kuitenkin tietoinen siitä, että on tärkeä jatkaa dopingin vastustamista urheiluelämässä. Se muistuttaa tässä yhteydessä erityisesti neuvoston ja neuvostossa kokoontuneiden jäsenvaltioiden hallitusten edustajien vuonna 1992 hyväksymästä päätöslauselmasta (92/C44/01), jossa vahvistettiin dopingin vastustamista koskevat käytännesäännöt urheilutoiminnassa. Siinä kehotetaan muun muassa urheilijoita, heidän lähipiirejään (erityisesti johtajia ja valmentajia), kansallisia ja kansainvälisiä urheilujärjestöjä sekä tiedotusvälineitä noudattamaan kyseisiä käytännesääntöjä urheiluun liittyvässä toiminnassaan.

Tämän osalta neuvosto muistuttaa arvoisalle parlamentin jäsenelle myös siitä, että 7.9.12.2000 kokoontunut Nizzan Eurooppa-neuvosto suhtautui myönteisesti neuvoston päätelmiin Maailman antidopingtoimistosta ja katsoi, että yhteistyötä Euroopassa on syytä vahvistaa tällä alalla.